section_heading: Pojam svete knjige u islamu
paragraph_text: U islamu se svete knjige najčešće nazivaju samo Knjigama (ar. kitab), poglavito u Kur'anu, ili još češće Objavama - u ostaloj vjerskoj literaturi. Sam pridjev "sveti" je u islamu malo zastupljen, jer on pripada samo Bogu (čije je jedno od 99 imena El-Kuddus - Sveti), a u Kur'anu se spominje i Duh Sveti (ar. Ruh al-Kudus), koji je po većini islamskih učenjaka melek Džibril (anđeo Gabriel), dok neki smatraju da je on posebna sila kojom upravlja svemogući Bog.